text: Un dels ramats agrupats per prevenir atacs d'os. / TES
  Alt ÀneuEl Departament de Territori i Sostenibilitat ha tancat la temporada de vigilància dels ramats que té agrupats durant els mesos de més bon temps en la zona de presència permanent d'os, en el marc de les mesures del programa de prevenció de danys causats per aquesta espècie.
  Com en altres anys, han estat quatre els ramats agrupats i vigilats a les capçaleres del Pallars Sobirà, dins dels termes municipals d'Alt Àneu, Lladorre i Alins, amb més de 3.450 caps de bestiar, principalment ovelles. Es tracta dels agrupaments de Boldís-Àreu, Bonaigua, Isil i Tavascan. Enguany no s'inclouen els de la Val d'Aran, que tenen competències pròpies en matèria de gestió de grans carnívors de la fauna salvatge protegida al seu territori.
  Tal com han explicat des de Territori i Sostenibilitat, un total de quatre pastors i tres ajudants de pastors (a temps parcial), han fet possible aquesta tasca, amb el suport de gossos de protecció especialment ensinistrats. A més, durant el projecte s'ha col·laborat amb l'Escola de Pastors de Catalunya, amb quatre alumnes que han fet formació durant la temporada d'estiu. Enguany, les nevades primerenques de setembre i octubre han dificultat la tasca dels pastors, que s'han hagut de desplaçar a zones més baixes per garantir el benestar dels animals. Habitualment, els agrupaments s'allarguen entre quatre i cinc mesos, però enguany en algun cas han acabat abans del previst, per la manca de pastures.